b'\n_START_ARTICLE_\nAnders N\xc3\xb8rgaard\n_START_PARAGRAPH_\nAnders N\xc3\xb8rgaard (d\xc3\xb8d 2000) var en agent for Politiets Efterretningstjeneste (PET). Han infiltrerede et venstrefl\xc3\xb8jsmilj\xc3\xb8 i \xc3\x85rhus centreret om bogcafeen Regnbuen og senere det trotskistiske Socialistisk Arbejderparti i K\xc3\xb8benhavn i hvad PET betegnede som Operation Zeus._NEWLINE_N\xc3\xb8rgaard havde selv henvendt sig til Helsing\xc3\xb8r Politi den 9. januar 1981. Det var efter at han i 1978 havde deltaget i en "Vesttysklandsuge" p\xc3\xa5 \xc3\x85rhus Universitet og var som studerende fra Aalborg Universitetscenter indlogeret p\xc3\xa5 Fronthuset i Mejlgade i \xc3\x85rhus. Der fik han forbindelse til personer i den centrale anarkistgruppe der sympatiserede med Rote Armee Fraktions brug af terror og som fors\xc3\xb8gte at rekruttere ham. N\xc3\xb8rgaards kontakt til politiet i 1981 var ansporet af den r\xc3\xa6kke af h\xc3\xa6rv\xc3\xa6rk og brandattentater der havde sket i \xc3\x85rhus. I slutningen af januar 1981 blev N\xc3\xb8rgaard hvervet af PET._NEWLINE_I 1998 blev N\xc3\xb8rgaards agentvirksomhed offentligt kendt da han tr\xc3\xa5dte frem i Fak2erens udsendelse Den hemmelige Tjeneste. Det f\xc3\xb8rte til en offentlig debat om PET\'s metoder og den s\xc3\xa5kaldte Bl\xc3\xa5 Rapport (Redeg\xc3\xb8relse vedr\xc3\xb8rende dele af PET\xe2\x80\x99s virksomhed) fra marts 1998. Samtidig med sin optr\xc3\xa6den i TV gav han flere interviews, og den 15. maj 1998 fremkom han i Ekstra Bladet med p\xc3\xa5standen om at han havde arbejdet som agent provocateur ved at tilbyde spr\xc3\xa6ngstoffer til folkene omkring Regnbuen p\xc3\xa5 opfordring fra en medarbejder fra Rigspolitiets rejseafdeling._NEWLINE_Et helt bind af PET-Kommissionens rapport (bind 12) er brugt p\xc3\xa5 "Operation Zeus"._NEWLINE_Anders N\xc3\xb8rgaard begik selvmord i 2000 i en alder af 45 \xc3\xa5r.'